افسر صدیقی امروہوی

افسر صدیقی امروہوی (پیدائش: 9 دسمبر، 1896ء - وفات: 9 فروری، 1984ء) پاکستان سے تعلق رکھنے والے اردو کے ممتاز شاعر، محقق، مترجم اور صحافی تھے۔

حالات زندگی 
افسر صدیقی امروہوی 3 رجب، 1314ھ بمطابق 9 دسمبر، 1896ء بروز بدھ کو امروہہ، اترپردیش، برطانوی ہندوستان میں پیدا ہوئے۔ ان کے جدِ اعلیٰ نوازش علی عرف نوازی صدیقی 1713ء میں دہلی سے امروہہ آئے اور یہاں مستقل سکونت اختیار کی۔ افسر کے والد کا نام شمس الدین تھا۔ میر فضل حسین سعید امروہوی سے تعلیم کی ابتدا کی۔ مختلف اساتذہ سے اردو اور فارسی کی تعلیم حاصل کرنے کے بعد اردو مڈل، اردو ٹریننگ اور ہندی مڈل کے امتحانات پاس کیے۔ فارسی، سندھی، انگریزی اور پنجابی زبانیں حسبِ ضرورت جانتے تھے۔ وہ شاعری میں مضطر خیرآبادی اور شوق قدوائی لکھنوی کے شاگرد تھے۔ 1927ء میں کراچی، پاکستان منتقل ہو گئے اور تا عمر اسی شہر میں بسر کی۔ 1962ء میں انجمن ترقی اردو پاکستان سے وابستہ ہوئے اور قلمی کتابوں کی تفصیلی فہرست کی تیاری پر معمور ہوئے۔ انہوں نے 1935ء کے لگ بھگ کراچی سے ماہنامہ تنویر جاری کیا جس نے کئی موضوعات پر خاص نمبر شائع کیے۔

تصانیف

شاعری 
 رباعیات ِافسر (1914ء)
 برق ِتخیل (1924ء)
 تابش ِخیال (1929ء)
 شہاب ِتخیل (بلوچ لیتھو پرنٹنگ پریس کراچی، 1939ء)
 سرمایۂ تغزل (1983ء)

تذکرہ 
 عروس الاذکار (نصیرالدین نقش حیدرآبادی کا لکھا تذکرہ) انجمن ترقی اردو کراچی، 1975ء
 تذکرہ شعرائے امروہہ

تنقید و تحقیق و ترتیب 
 ہادی الجمع
 فیضانِ انیس
 گلستان ِ قمر
 مصحفی حیات و کلام (مکتبۂ نیا دور کراچی، 1975ء)
 بیاض مراثی (گیارہویں بارھویں صدی ہجری کے مراثی کا مجموعہ) انجمن ترقی اردو کراچی، 1975ء
 مخطوطات انجمن ترقی اُردو - جلد اول (انجمن ترقی اردو کراچی، 1965ء)
 مخطوطات انجمن ترقی اُردو - جلد دوم (انجمن ترقی اردو کراچی، 1967ء)
 مخطوطات انجمن ترقی اُردو - جلد سوم (انجمن ترقی اردو کراچی، 1975ء)
 مخطوطات انجمن ترقی اُردو - جلد چہارم (انجمن ترقی اردو کراچی، 1976ء)
 مخطوطات انجمن ترقی اُردو - جلد پنجم (انجمن ترقی اردو کراچی، 1978ء)
 مدائع الشعراء (انجمن ترقی اردو کراچی، 1975ء)
 مثنوی عاقبت بخیر (سید ساجد علی فنائی، انجمن ترقی اردو کراچی، 1981ء)
 مثنوی نوسرباز (انجمن ترقی اردو پاکستان، 1982ء)

تراجم 
 جوزف ولماٹ (ناول)

وفات 
افسر صدیقی امروہوی 9 فروری، 1984ء کو کراچی، پاکستان میں وفات پا گئے۔ وہ کراچی میں سخی حسن کے قبرستان میں آسودۂ خاک ہیں۔

حوالہ جات 

1896ء کی پیدائشیں
1984ء کی وفیات
اردو صحافی
بیسویں صدی کے پاکستانی شعرا
پاکستانی اردو شعرا
پاکستانی جریدہ مدیران
پاکستانی شیعہ
پاکستانی محققین
کراچی کے شعرا